-----------------------------------------------------------------------
  2. ปัจจัยความเสี่ยง

  -----------------------------------------------------------------------

  บริษัทฯ และกลุ่มบริษัท
  มีการบริหารความเสี่ยงทางธุรกิจภายใต้การกำกับดูแลของคณะกรรมการผู้มีส่วนเกี่ยวข้องกับการบริหารความเสี่ยงขององค์กร
  เช่น คณะกรรมการบริหารความเสี่ยง (Risk Management Committee)
  ซึ่งมีการจัดประชุมทุกไตรมาส
  เพื่อรายงานความเสี่ยงและติดตามผลการบริหารจัดการตามแผนบรรเทาความเสี่ยง
  รวมถึงมีการประชุมของคณะกรรมการ Financial Management Committee
  ซึ่งจัดขึ้นเป็นประจำทุกเดือน เพื่อบริหารความเสี่ยงด้านการเงินขององค์กร
  และมีการรายงานสอบทานการบริหารความเสี่ยงกับคณะกรรมการตรวจสอบภายในของบริษัทฯ
  เป็นประจำทุกๆ ไตรมาส นอกจากนี้บริษัทฯ
  ได้ติดตามดูแลการดำเนินการให้เป็นไปตามแผนงานปฏิบัติ วิเคราะห์
  และบริหารความเสี่ยงในระดับปฏิบัติงาน
  เพื่อช่วยให้ความเสี่ยงที่อาจเกิดขึ้นจากทั้งปัจจัยภายในและภายนอก
  มีการบริหารจัดการอย่างมีประสิทธิภาพ และควบคุมให้อยู่ในระดับที่ยอมรับได้ ตามนโยบายบริษัทฯ
  ที่ให้ความสำคัญต่อการบริหารจัดการความเสี่ยงให้ทันต่อสถานการณ์และแนวโน้มการเปลี่ยนแปลงต่างๆ
  ทั้งภายในและภายนอกองค์กรที่เปลี่ยนแปลงไปอย่างรวดเร็ว

  2.1 ความเสี่ยงด้านกลยุทธ์ (Strategic Risk)

  (ก) ความเสี่ยงจากการไม่สามารถเพิ่มปริมาณถ่านหินสำรองได้

  จากแผนธุรกิจปี 2554-2558 บริษัทฯ
  มีแผนการลงทุนทั้งในสินทรัพย์ที่มีอยู่แล้วและสินทรัพย์ที่อยู่ในระหว่างการพิจารณาหาเข้ามาใหม่
  บริษัทฯ มีการประเมิน วิเคราะห์ และบริหารจัดการความเสี่ยงอย่างต่อเนื่อง
  โดยติดตามทิศทางความเคลื่อนไหวสภาวะความเป็นไปของธุรกิจถ่านหิน ธุรกิจไฟฟ้า
  และธุรกิจอื่นๆ ที่เกี่ยวข้อง ทำให้สามารถกำหนดกลยุทธ์ และโอกาสในการเข้าลงทุนในธุรกิจนั้นๆ
  ได้อย่างเหมาะสม รวมทั้งติดต่อประสานงานกับหน่วยงานที่เกี่ยวข้อง
  เพื่อพิจารณาปัจจัยในการลงทุนเพิ่มเติม
  และใช้ประโยชน์จากสัญญาและข้อตกลงร่วมระหว่างรัฐบาลของประเทศต่างๆ ต่อการลงทุน

  ปัจจุบันบริษัทฯ
  ได้เพิ่มการลงทุนในการพัฒนาศักยภาพของเทคโนโลยีด้านการสำรวจขุดเจาะมากขึ้น
  เพื่อดำเนินการสำรวจหาแหล่งถ่านหินแหล่งใหม่เพิ่มเติมอยู่เสมอ ทั้งนี้เพื่อให้มั่นใจได้ว่าบริษัทฯ
  สามารถตอบสนองต่อความต้องการด้านพลังงานของลูกค้าได้อย่างยั่งยืนในระยะยาว

  (ข) ความเสี่ยงจากการกำหนดแผนกลยุทธ์ที่ไม่เหมาะสมกับสภาพการณ์

  บริษัทฯ ได้สร้างระบบและกระบวนการในการทบทวนแผนกลยุทธ์ของบริษัทฯ เป็นระยะๆ
  เพื่อบริหารความเสี่ยงจากการกำหนดแผนกลยุทธ์ที่ไม่เหมาะสมกับสภาพการณ์ที่อาจเกิดมาจากการคาดการณ์สถานการณ์ทางเศรษฐกิจและธุรกิจที่เกี่ยวข้องผิดพลาด
  เช่น การประชุม Quarterly Strategic Review (QSR)
  การประชุมประเมินสถานการณ์ภายในหน่วยงานวางแผนประจำเดือน
  เปรียบเทียบข้อมูลจากสถาบันและแหล่งที่เชื่อถือได้
  มีการพัฒนาเครื่องมือที่ช่วยในการคาดการณ์สภาพเศรษฐกิจอย่างเป็นระบบเพื่อประกอบการตัดสินใจ
  นอกจากนี้บริษัทฯ ได้ว่าจ้างที่ปรึกษาจากภายนอกซึ่งมีความเชี่ยวชาญและประสบการณ์ในด้านนั้นๆ
  เพื่อให้สามารถตรวจสอบความน่าเชื่อถือของข้อมูล ประเมิน
  และวิเคราะห์ความแตกต่างของสมมติฐาน

   

  (ค) ความเสี่ยงจากการขาดบุคลากรสนับสนุนตามแผนธุรกิจของบริษัทฯ

  บริษัทฯ ดำเนินการศึกษา วิเคราะห์ และติดตามแผนกลยุทธ์
  ด้านการวางแผนและจัดกำลังพลรายไตรมาสร่วมกับหน่วยธุรกิจต่างๆ เป็นไปอย่างมีประสิทธิภาพ
  รวมทั้งมีการปรับปรุงกลยุทธ์ด้านการรับสมัครและคัดเลือกพนักงานใหม่
  มีการพัฒนาบุคลากรในตำแหน่งที่สำคัญตาม Succession Plan และ Individual
  Development Plan (IDP) มีการจัดฝึกอบรมพนักงานตาม Competency Profile
  และงานในความรับผิดชอบ
  รวมถึงการเพิ่มความชัดเจนของโครงสร้างองค์กรให้สามารถปฏิบัติงานได้ตามแผนกลยุทธ์ที่วางไว้

  (ง) ความเสี่ยงจากการไม่สามารถสร้างมูลค่าเพิ่มจากกิจการใหม่

  บริษัทฯ บริหารจัดการความเสี่ยงเพื่อให้แน่ใจว่ากิจการใหม่ที่เข้าไปลงทุน
  สามารถสร้างมูลค่ารวมให้กับองค์กรไม่น้อยกว่าที่คาดการณ์ไว้ก่อนการเข้าซื้อกิจการนั้น
  โดยการกำหนดบุคลากรด้านต่างๆ ที่มีความรู้ความสามารถ
  เพื่อช่วยในการติดต่อสื่อสารและประสานงาน กับพนักงานและผู้บริหารของกิจการใหม่
  มีการกำหนดลำดับความสำคัญและความเร่งด่วนของเรื่องที่จะต้องทำงานร่วมกันในระยะสั้น
  ระยะกลาง และระยะยาว
  รวมทั้งมีการกำหนดกระบวนการและขั้นตอนการทำงานร่วมกันอย่างชัดเจน
  โดยเน้นการสร้างความสัมพันธ์อันดีต่อกัน เพื่อให้สามารถบริหารการเปลี่ยนแปลง (Change
  Management)
  และให้การควบรวมกิจการนั้นเป็นไปอย่างราบรื่นสามารถสร้างความเจริญเติบโตในระยะยาว
  และให้ผลประกอบการที่เพิ่มขึ้นอย่างต่อเนื่อง

  2.2 ความเสี่ยงทางการเงิน

  (ก) ความเสี่ยงจากการไม่สามารถจัดหาเงินทุนได้ตามแผนการลงทุน

  บริษัทฯ บริหารความเสี่ยงนี้เพื่อให้แน่ใจว่า บริษัทฯจะมีเงินทุนหมุนเวียนอย่างเพียงพอ
  ในสัดส่วนต้นทุนที่เหมาะสมตามโครงสร้างเงินทุนของบริษัทฯ
  และสร้างความเติบโตตามแผนการลงทุน ด้วยการจัดทำแผนกลยุทธ์ทางการเงิน (Financial
  Strategy) ที่สอดคล้องกับแผนกลยุทธ์ทางธุรกิจ มีการคาดการณ์ภายใต้สถานการณ์
  (Scenario) ต่างๆ กันในเรื่องของแหล่งเงินทุนทั้งภายในและภายนอกบริษัทฯ
  โดยเน้นการสร้างความสัมพันธ์อันดีกับสถาบันการเงิน เพื่อให้มีแหล่งเงินทุนสำรองอย่างต่อเนื่อง
  จะทำให้บริษัทฯ สามารถบริหารกระแสเงินสดเข้าให้เป็นไปอย่างต่อเนื่องและสม่ำเสมอ

  (ข) ความเสี่ยงจากอัตราแลกเปลี่ยน

  บริษัทฯ ได้ดำเนินการตามแผนบรรเทาความเสี่ยง
  เพื่อลดผลกระทบจากความผันผวนของอัตราแลกเปลี่ยนทั้งที่ระดับบริษัทฯ และระดับกลุ่มบริษัท
  โดยการสร้างสมดุลของสินทรัพย์และหนี้สินที่เป็นสกุลเงินต่างประเทศ (Natural Hedging)
  ในการดำเนินธุรกิจทั้งในประเทศไทย สาธารณรัฐอินโดนีเซีย สาธารณรัฐประชาชนจีน
  และเครือรัฐออสเตรเลีย รวมถึงมีการใช้เครื่องมือทางการเงินตามความเหมาะสม ณ วันที่ 31
  ธันวาคม 2554 บริษัทฯ มีหนี้สินที่เป็นสกุลเงินบาทในสัดส่วนร้อยละ 33
  หนี้สินที่เป็นสกุลเงินดอลลาร์สหรัฐฯ ในสัดส่วนร้อยละ 59 สกุลเงินหยวนในสัดส่วนร้อยละ 1
  และที่เป็นสกุลเงินดอลลาร์ออสเตรเลียในสัดส่วนร้อยละ 7
  และจะดำเนินการเพิ่มสัดส่วนหนี้สินสกุลเงินดอลลาร์ให้มากขึ้น
  มีการปรับสัดส่วนการทำสัญญาซื้อขายเงินตราต่างประเทศล่วงหน้าตามประมาณการรายได้และค่าใช้จ่าย
  ให้มีสัดส่วนที่เหมาะสมกับสินทรัพย์และหนี้สินที่เป็นเงินตราต่างประเทศที่มีอยู่
  และเพื่อให้สอดคล้องกับแนวโน้มตามสถานการณ์ตลาดเงินนั้นๆ
  รวมไปถึงการจัดสรรรายได้ที่เป็นสกุลต่างประเทศในสัดส่วนที่เหมาะสม
  โดยดูความเหมาะสมและสอดคล้องของสกุลเงินที่เป็นรายได้และต้นทุนให้มากที่สุดเท่าที่จะเป็นได้
  รวมทั้งระดมเงินทุนในสกุลดอลลาร์หรือแปลงเป็นสกุลต่างประเทศ
  เพื่อใช้ในการลงทุนต่อในต่างประเทศ

  (ค) ความเสี่ยงจากอัตราดอกเบี้ย

  บริษัทฯ บริหารความเสี่ยงจากอัตราดอกเบี้ย
  โดยติดตามแนวโน้มของอัตราดอกเบี้ยในตลาดโลกและในประเทศไทย
  จัดสรรเงินกู้ทั้งระยะสั้นและระยะยาว ทั้งในส่วนที่เป็นอัตราดอกเบี้ยคงที่และอัตราดอกเบี้ยลอยตัว
  ในสัดส่วนที่สอดคล้องกับประเภทการลงทุนของกิจการ
  รวมถึงมีการพัฒนาการใช้เครื่องมือทางการเงินเพื่อสร้างทางเลือกในการจัดหาแหล่งเงินทุน
  และการบริหารโครงสร้างหนี้ในทุกประเทศที่ไปลงทุนให้เหมาะสม เช่น Interest rate swap
  ซึ่งใช้ในการบริหารสัดส่วนของอัตราดอกเบี้ยคงที่ให้สอดคล้องต่อแนวโน้มของสถานการณ์

  ณ วันที่ 31 ธันวาคม 2554 บริษัทฯ
  มีสัดส่วนเงินกู้อัตราดอกเบี้ยคงที่และอัตราดอกเบี้ยลอยตัวอยู่ที่ร้อยละ33 และ 67 ตามลำดับ

  (ง) ความเสี่ยงจากความผันผวนของราคาถ่านหินและราคาน้ำมัน

  บริษัทฯ มีการบริหารความเสี่ยงด้านราคาถ่านหินซึ่งมีผลกระทบกับรายได้ของบริษัทฯ
  และราคาน้ำมันซึ่งมีผลกระทบต่อต้นทุนทางการผลิตและขนส่ง
  โดยใช้เครื่องมือประเภทอนุพันธ์ทางการเงินในการขายถ่านหินล่วงหน้า (Coal swap)
  และซื้อน้ำมันล่วงหน้า (Gas oil swap) บางส่วน
  ภายใต้การจัดการโดยคณะกรรมการบริหารความเสี่ยงราคาถ่านหินและราคาน้ำมัน (Commodity
  Risk Management Committee)
  เพื่อพิจารณาการบริหารความเสี่ยงจากราคาถ่านหินและราคาน้ำมันของกลุ่มบริษัท
  รวมถึงการพิจารณาทบทวนสถานะความเสี่ยงที่อาจเกิดขึ้นของธนาคารคู่สัญญาเป็นประจำทุกปี
  มีการปรับแนวทางการขายและผลิตในระยะสั้นและระยะกลางอยู่เสมอ
  เพื่อลดผลกระทบในทางลบที่อาจจะเกิดขึ้นหากรายได้ที่ลดลงหรือต้นทุนการผลิตเพิ่มสูงขึ้น
  นอกจากนั้นบริษัทฯ ได้ติดตามและประเมินสภาวะตลาดถ่านหินและแนวโน้มราคาอยู่ตลอดเวลา
  เพื่อเลือกช่วงเวลาที่เหมาะสม ในการตกลงราคาซื้อขายถ่านหินกับลูกค้าที่ทำสัญญาไว้กับบริษัทฯ
  พร้อมทั้งมีการปรับสัดส่วนการขายถ่านหินแบบราคาคงที่และแบบราคาแปรผันตามราคาตลาดโลก
  (Index Link) ให้เหมาะสมกับสภาวะตลาดในขณะนั้น แต่อย่างไรก็ตามบริษัทฯ
  อาจไม่ได้รับโอกาสในกรณีที่ราคาถ่านหินปรับตัวสูงขึ้น
  เป็นผลมาจากการบริหารความเสี่ยงโดยการทำสัญญาซื้อขายถ่านหินล่วงหน้า

  2.3 ความเสี่ยงในธุรกิจถ่านหิน

  (ก) ความเสี่ยงในด้านการส่งมอบสินค้า

  ความเสี่ยงในด้านการส่งมอบสินค้าส่วนใหญ่เกิดจากเหตุสุดวิสัย เช่น
  เกิดฝนตกหนักที่เหมืองทำให้ไม่สามารถผลิตถ่านหินได้เป็นระยะเวลานาน
  การเกิดอุบัติเหตุขนาดใหญ่ทำให้เครื่องจักรเสียหายมาก เป็นต้น
  จึงทำให้ไม่มีสินค้าในการส่งมอบให้ลูกค้า ความเสี่ยงที่จะเกิดขึ้น คือ
  การเสียค่าปรับให้กับเรือที่มาจอดรอรับสินค้า (Demurrage)

  บริษัทฯ บริหารความเสี่ยงนี้ตามแผนบรรเทาความเสี่ยงอย่างต่อเนื่อง เช่น
  การให้ความสำคัญกับเรื่อง Health, Safety, Environment and Community (HSEC)
  ในกระบวนการผลิต เพื่อให้แน่ใจว่าการดำเนินงานมีความต่อเนื่อง และมีการพัฒนาการติดตาม
  การสื่อสาร
  การวางแผนการผลิตถ่านหินและการขายอย่างใกล้ชิดระหว่างฝ่ายปฏิบัติการและฝ่ายขาย
  รวมทั้งการจัดทำระบบการติดตามข้อมูลกระบวนการผลิต และการขนส่งถ่านหินอย่างสม่ำเสมอ
  จึงทำให้สามารถปรับเปลี่ยนกำหนดการส่งมอบถ่านหินล่วงหน้าได้
  สร้างความพร้อมในการปรับกลยุทธ์การขายทั้งเชิงปริมาณและคุณภาพได้ทันสถานการณ์

  ในปี 2554 บริษัทฯ เพิ่มพื้นที่กองเก็บถ่านหินที่ท่าเรือบอนตังขึ้นอีก 80,000 ตัน จาก 650,000
  ตัน เป็น 730,000 ตัน ทำให้บริษัทฯ สามารถสต็อกถ่านหินได้เพิ่มมากขึ้น
  และความคืบหน้าในการดำเนินการซ่อมบำรุงสะพาน Kadang Pahu
  ซึ่งใช้เป็นถนนในการขนส่งลำเลียงถ่านหินจากโรงบดไปยังท่าเรือ Bunyut ให้แล้วเสร็จ
  ทำให้สามารถลดความเสี่ยงในด้านการส่งมอบสินค้าลงได้อีกด้วย

  ข) ความเสี่ยงจากการดำเนินงานและขนส่งที่ท่าเรือในสาธารณรัฐอินโดนีเซีย

  กรณีความเสี่ยงจากการหยุดขนถ่ายถ่านหินของท่าเรือ Bontang เนื่องมาจากการเกิดอุบัติเหตุนั้น
  บริษัทฯ ได้ทำประกันภัยความเสี่ยงของท่าเรือบอนตัง
  ในส่วนของทรัพย์สินและการหยุดดำเนินงานจากเหตุต่างๆ ตามเงื่อนไขที่กำหนดไว้
  สำหรับกรณีความเสี่ยงจากเครื่องจักรชำรุดนั้น บริษัทฯ ได้มีการจัดทำแผนการซ่อมบำรุง
  โดยเน้นไปที่การทำ Preventive maintenance
  การพัฒนาทักษะของหน่วยงานซ่อมบำรุงอย่างต่อเนื่อง
  การจัดให้มีสต๊อกของชิ้นส่วนเครื่องจักรที่สำคัญอย่างเพียงพอ
  ทำให้การซ่อมแซมใช้เวลาสั้นและมีผลกระทบต่อการดำเนินงานน้อย
  ในกรณีเกิดเหตุสุดวิสัยทำให้ท่าเรือขนถ่ายถ่านหินต้องหยุดทำงาน บริษัทฯ
  ได้มีการจัดทำแผนงานฉุกเฉินเพื่อรองรับสถานการณ์ดังกล่าว
  โดยการนำถ่านหินขนถ่ายลงเรือลำเลียงขนาดเล็กเพื่อไปขนถ่ายขึ้นเรือบรรทุกถ่านหินขนาดใหญ่กลางทะเล
  หรือใช้ท่าเรืออื่นชั่วคราวเพื่อให้กระทบกับการส่งมอบถ่านหินให้ลูกค้าน้อยที่สุด

  (ค) ความเสี่ยงด้านความผันผวนของต้นทุนการผลิต

  ต้นทุนการผลิตถ่านหินที่มีสัดส่วนสำคัญ คือค่าเชื้อเพลิง ซึ่งมีความผันผวนค่อนข้างมาก บริษัทฯ
  บริหารความเสี่ยงดังกล่าว
  โดยการวิเคราะห์และติดตามและความเคลื่อนไหวของราคาน้ำมันในตลาดโลก
  เพื่อวางแผนการจัดซื้อน้ำมันเชื้อเพลิง ให้สอดคล้องกับแผนการผลิต
  และศึกษาเทคโนโลยีพลังงานทางเลือกและพลังงานทดแทนร่วม
  เพื่อลดการพึ่งพาการใช้น้ำมันเชื้อเพลิง
  การบริหารจัดการกระบวนการทำงานของเครื่องจักรหนักในเหมือง
  โดยนำระบบประมวลผลและสั่งการโดยอัตโนมัติ (Fleet management system) มาปฏิบัติ
  เพื่อเพิ่มประสิทธิภาพสูงสุดในการใช้เชื้อเพลิงโดยรวม และเพิ่มความแม่นยำในขั้นตอนการเจาะ
  ขุดขน และการลำเลียงถ่านหิน
  รวมถึงการมีส่วนรวมในการทบทวนโครงสร้างต้นทุนค่าเชื้อเพลิงหลักในสัญญาว่าจ้างผู้รับเหมา

  (ง) ความเสี่ยงด้านการดำเนินงานของผู้รับเหมา

  กรณีที่ผู้รับเหมาไม่สามารถดำเนินงานได้ตามแผนอันเนื่องมาจากปัญหาต่างๆ เช่น
  เครื่องจักรไม่เข้ามาตามกำหนด การซ่อมบำรุงไม่เป็นไปตามมาตรฐาน
  การวางแผนกระบวนการทำงานของผู้รับเหมาที่ขาดประสิทธิภาพ
  ปัญหาศักยภาพแรงงานทั้งเชิงประสิทธิภาพและปริมาณ
  ส่งผลกระทบต่อความสามารถในการผลิตถ่านหิน บริษัทฯ
  จึงได้จัดทำแผนแม่บทในการลำเลียงถ่านหิน (Coal hauling master plan)
  ขึ้นโดยมุ่งเน้นการคัดเลือกผู้รับเหมาที่มีความน่าเชื่อถือ มีประวัติการทำงานที่มีประสิทธิภาพ
  แล้วจึงดำเนินการทำสัญญาว่าจ้างรับเหมาระยะยาวในเวลาต่อมา
  ทั้งนี้เพื่อให้ผู้รับเหมานั้นได้รับความคุ้มค่าในการลงทุนเครื่องจักรใหม่
  และสามารถบริหารต้นทุนการดำเนินการผลิตได้ดียิ่งขึ้น นอกจากนี้ บริษัทฯ
  มีการจัดประชุมร่วมกับผู้รับเหมาแต่ละรายเป็นประจำทุกสัปดาห์ เพื่อรับทราบแผนปฏิบัติงาน
  และร่วมกันหาแนวทางการแก้ไขปัญหาที่มีแนวโน้มจะเกิดขึ้น

  ปีที่ผ่านมา เหมือง Trubaindo ประสบความสำเร็จ
  ในการบริหารจัดการว่าจ้างผู้รับเหมาเป็นอย่างยิ่งโดยสามารถเพิ่มกำลังการขนลำเลียงถ่านหินไปยังกองเก็บถ่านหินที่ท่าเรือ
  Bunyut ได้ถึง 7.35 ล้านตัน ซึ่งเพิ่มขึ้นจาก 5.39 ล้านตัน ในปี 2553

  2.4 ความเสี่ยงในธุรกิจไฟฟ้า

  (ก) ความเสี่ยงของธุรกิจไฟฟ้าในประเทศไทย

  ความเสี่ยงด้านการรับซื้อไฟฟ้า

  การลงทุนในธุรกิจไฟฟ้าภายในประเทศไทยของบริษัทฯ
  จัดว่าเป็นการลงทุนในธุรกิจที่มีความเสี่ยงค่อนข้างต่ำเนื่องจากมีสัญญาซื้อขายไฟฟ้าระยะยาวกับการไฟฟ้าฝ่ายผลิตแห่งประเทศไทย
  จึงไม่มีความเสี่ยงในเรื่องการตลาดและราคาขาย โดยมีการกำหนดปริมาณรับซื้อไฟฟ้าที่แน่นอน
  (ตามกำลังการผลิตที่มีอยู่)
  และมีการกำหนดโครงสร้างของราคาค่าไฟฟ้าที่สามารถปรับได้ตามราคาเชื้อเพลิง
  อัตราแลกเปลี่ยนเงินบาทและอัตราเงินเฟ้อในขณะนั้น

  ความเสี่ยงของการจัดหาถ่านหิน

  ถ่านหินถือเป็นเชื้อเพลิงหลักในการผลิตกระแสไฟฟ้าของโรงไฟฟ้าบีแอลซีพี โดยทางโรงไฟฟ้าฯ
  ได้ทำสัญญาซื้อถ่านหินระยะยาวตลอดอายุโรงไฟฟ้าจากผู้ผลิตถ่านหินรายใหญ่ที่มีความน่าเชื่อ
  โดยได้กำหนดปริมาณและคุณภาพถ่านหินที่จะทำการรับซื้อไว้อย่างชัดเจน อย่างไรก็ตาม
  โรงไฟฟ้าบีแอลซีพีมีความเสี่ยงของการจัดหาถ่านหินในบางช่วงเวลาจากเหตุการณ์สุดวิสัย เช่น
  เหตุการณ์น้ำท่วมใหญ่ในรัฐควีนส์แลนด์ ประเทศออสเตรเลีย เมื่อต้นปี 2554
  ซึ่งผู้ผลิตถ่านหินไม่สามารถที่จะผลิตถ่านหินและส่งมอบได้ตามแผนที่ได้วางเอาไว้
  ส่งผลกระทบต่อแผนการผลิตไฟฟ้าและทำให้โรงไฟฟ้าฯ
  มีความจำเป็นต้องสั่งซื้อถ่านหินบางส่วนจากผู้ผลิตรายอื่นในราคาตลาดซึ่งมีราคาสูง ณ ขณะนั้น
  ส่งผลให้ต้นทุนการผลิตของโรงไฟฟ้าฯ สูงขึ้นกว่าที่ได้คาดการณ์เอาไว้
  การบริหารความเสี่ยงของการจัดหาถ่านหินจากเหตุสุดวิสัยนั้น โรงไฟฟ้าฯ
  ได้มีการเพิ่มการสำรองถ่านหินและวางแผนร่วมกับผู้ผลิตถ่านหินในการจัดตารางเวลาการส่งถ่านหิน
  โดยจะให้มีการจัดส่งเพิ่มขึ้นในบางช่วงเวลา เพื่อชดเชยการขาดแคลนในกรณีที่เกิดเหตุสุดวิสัยขึ้น

  ความเสี่ยงด้านต้นทุนการผลิตถ่านหินที่ปรับตัวสูงขึ้น

  เนื่องจากปัจจุบันต้นทุนในการผลิตถ่านหินมีการปรับตัวสูงขึ้น
  ทำให้ในขณะนี้ต้นทุนที่แท้จริงของผู้ผลิตสูงกว่าราคาถ่านหินที่โรงไฟฟ้าฯ รับซื้อตามสัญญาซื้อถ่านหิน
  ซึ่งมีโอกาสที่ผู้ผลิตถ่านหินจะขอเจรจาเพื่อปรับเพิ่มราคารับซื้อถ่านหินของโรงไฟฟ้าฯ
  อาจจะส่งผลให้โรงไฟฟ้าฯมีต้นทุนในการผลิตที่สูงขึ้น

  (ข) ความเสี่ยงของธุรกิจไฟฟ้าในประเทศจีน

  ความเสี่ยงด้านการรับซื้อไฟฟ้าและไอน้ำ

  สำหรับความเสี่ยงในธุรกิจไฟฟ้าในสาธารณรัฐประชาชนจีน
  ถือว่ามีความเสี่ยงสูงกว่าธุรกิจไฟฟ้าในประเทศไทย
  เนื่องจากไม่มีการกำหนดราคาซื้อขายไฟฟ้าล่วงหน้า
  แต่อย่างไรก็ตามโรงไฟฟ้าพลังงานความร้อนร่วมของบริษัทฯ
  เป็นโรงไฟฟ้าที่มีประสิทธิภาพสูงกว่าโรงไฟฟ้าทั่วๆ ไป
  จึงได้รับการส่งเสริมจากรัฐบาลซึ่งจะได้รับสิทธิพิเศษในการขายไอน้ำและความร้อนในเขตพื้นที่ที่ได้รับอนุญาต
  รวมทั้งการประกันการขายไฟฟ้าให้กับการไฟฟ้าท้องถิ่น
  ซึ่งเป็นปัจจัยสำคัญที่สามารถนำมาใช้ในการบริหารความเสี่ยง

  ความเสี่ยงอื่นๆ ของธุรกิจไฟฟ้า เป็นความเสี่ยงทั่วไปในการดำเนินธุรกิจ เช่น
  การดูแลรักษาเครื่องจักรเพื่อเพิ่มประสิทธิภาพของโรงไฟฟ้า การบริหารต้นทุน เช่น
  เชื้อเพลิงถ่านหิน ประสิทธิภาพของการจัดการโดยรวม ความมั่นคงของลูกค้าไอน้ำ
  และการประสานงานกับชุมชนและหน่วยงานรัฐบาลท้องถิ่น เป็นต้น

  จากนโยบายการเพิ่มประสิทธิภาพในการใช้พลังงานและนโยบายเกี่ยวกับการรักษาสิ่งแวดล้อมของรัฐบาลสาธารณรัฐประชาชนจีน
  ทำให้มีการปรับปรุงกฎเกณฑ์ที่เกี่ยวข้อง
  ซึ่งอาจมีผลกระทบต่อการดำเนินการของธุรกิจไฟฟ้าในสาธารณรัฐประชาชนจีนบ้าง
  อย่างไรก็ตามบริษัทฯ ได้บริหารจัดการความเสี่ยงด้วยมาตรการต่างๆ เช่น
  การปรับปรุงประสิทธิภาพการใช้พลังงานภายในโรงไฟฟ้าและการควบคุมผลกระทบต่อสิ่งแวดล้อม
  ให้สอดคล้องกับนโยบายของรัฐบาลสาธารณรัฐประชาชนจีน

  ความเสี่ยงด้านราคาถ่านหินที่ปรับตัวสูงขึ้น

  ในปี 2554
  ราคาค่าเชื้อเพลิงถ่านหินที่เพิ่มขึ้นเนื่องจากความต้องการใช้ถ่านหินที่เพิ่มสูงขึ้นในสาธารณรัฐประชาชนจีน
  ซึ่งเป็นปัจจัยเสี่ยงหลักอีกประการหนึ่งสำหรับธุรกิจไฟฟ้าในสาธารณรัฐประชาชนจีน
  บริษัทฯได้บริหารจัดการความเสี่ยงด้วยการทำสัญญาซื้อขายถ่านหินล่วงหน้า
  และเพิ่มรายรับจากการขายไอน้ำและความร้อน

  (ค) ความเสี่ยงของโครงการก่อสร้างโรงไฟฟ้าในประเทศลาว

  ความเสี่ยงทางด้านงานก่อสร้างและบริหารโครงการ

  ความเสี่ยงที่งานก่อสร้างจะแล้วเสร็จล่าช้ากว่าแผน
  ซึ่งส่งผลให้โครงการไม่สามารถเปิดดำเนินการในเชิงพาณิชย์ได้ตามสัญญาซื้อขายไฟฟ้าระยะยาว

  เพื่อบริหารความเสี่ยงของงานก่อสร้าง
  โครงการมีการจัดทำแผนแม่บทการก่อสร้างสำหรับส่วนงานต่างๆ (Project Master
  Schedule)
  เพื่อเป็นเครื่องมือสำหรับติดตามความคืบหน้าของการก่อสร้างให้อยู่ในการควบคุมและบริหารจัดการได้
  และได้จัดโครงสร้างหน่วยงานบริหารงานก่อสร้างที่เอื้อต่อการควมคุมและบริหารจัดการให้เป็นไปตามแผนแม่บทที่ได้วางเอาไว้
  โดยได้ว่าจ้างที่ปรึกษาบริหารงานก่อสร้างที่มีความเหมาะสมให้ดำเนินการในส่วนนี้

  นอกจากนี้โครงการได้ทำการว่าจ้างผู้รับเหมางานก่อสร้างต่างๆ
  ภายใต้โครงสร้างการจ้างเหมาแบบเบ็ดเสร็จ (Turnkey EPC Contract)
  ซึ่งมีการกำหนดระยะเวลาก่อสร้าง และมูลค่าสัญญาไว้อย่างชัดเจน
  โดยเฉพาะสัญญาก่อสร้างโรงไฟฟ้าที่มีความสำคัญที่สุด
  โดยผู้รับเหมาต้องวางหลักทรัพย์ค้ำประกันตามที่ระบุไว้ในสัญญา
  และโครงการสามารถที่จะเรียกค่าชดเชยในกรณีที่การก่อสร้างมีความล่าช้าจากวันที่กำหนดไว้ในสัญญาตามเงื่อนไขของค่าปรับที่กำหนดไว้ล่วงหน้า
  (Liquidated Damages)
  ซึ่งมูลค่าของค่าปรับนี้จะครอบคลุมในส่วนที่โครงการจะต้องนำไปชดเชยให้กับการไฟฟ้าฝ่ายผลิตแห่งประเทศไทยในกรณีที่ไม่สามารถเริ่มขายไฟฟ้าได้ตามสัญญา
  และชำระภาระดอกเบี้ยตามสัญญาเงินกู้ต่อไป

  ความเสี่ยงทางด้านสิ่งแวดล้อมและชุมชน

  โครงการตระหนักอยู่เสมอถึงความเสี่ยงทางด้านสิ่งแวดล้อมและชุมชน
  โดยมีการกำหนดแผนงานการบริหารจัดการความเสี่ยง ดังนี้

  1. จัดทำการประเมินผลกระทบทางด้านสิ่งแวดล้อม (Environmental Impact
  Assessment, EIA) ครอบคลุมทุกกิจกรรมของโครงการ ในพื้นที่เขตสัมปทาน
  ตลอดจนกำหนดแผนการจัดการด้านสิ่งแวดล้อม (Environmental Management Plan, EMP)

  2. ดำเนินการศึกษาและประเมินผลกระทบทางสังคม (Social Impact Assessment, SIA)
  และแผนโยกย้ายจัดสรรและพัฒนาชุมชน (Resettlement Action Plan, RAP)
  ที่อยู่ในพื้นที่ก่อสร้างโดยโครงการทำการจัดสรรชุมชนใหม่พร้อมทั้งปรับปรุงที่อยู่อาศัย
  สาธารณูปโภคพื้นฐานและระบบสาธารณสุข เพื่อให้ประชาชนในพื้นที่มีความเป็นอยู่ที่ดีขึ้น เช่น
  การพัฒนาพื้นที่ทำกินและการส่งเสริมอาชีพ รวมทั้งการพัฒนาระบบน้ำประปา ไฟฟ้า และ ถนน
  เป็นต้น นอกจากนี้ยังได้ทำการศึกษาแผนแม่บทการพัฒนาเมือง (Development Master Plan)
  ในระยะยาวต่อไป

  2.5 ความเสี่ยงจากการเปลี่ยนแปลงทางการเมืองในสาธารณรัฐอินโดนีเซีย
  และสาธารณรัฐประชาชนจีน

  บริษัทฯ ได้จัดให้มีความคุ้มครองเพื่อป้องกันความเสียหายต่อเงินลงทุนของบริษัทฯ จำนวน 250
  ล้านเหรียญสหรัฐฯ
  ซึ่งเป็นการคุ้มครองในส่วนของสินทรัพย์ในบริษัทย่อยในสาธารณรัฐอินโดนีเซียและจำนวน 75
  ล้านเหรียญสหรัฐฯ ในสาธารณรัฐประชาชนจีน สินทรัพย์ที่บริษัทฯ
  ได้จัดทำความคุ้มครองความเสียหายประกอบด้วยเงินลงทุนในบริษัทดังต่อไปนี้

   สาธารณรัฐอินโดนีเซีย

  1. PT. Indo Tambangraya Megah ( บริษัทโฮลดิ้งและจำหน่ายถ่านหิน)

  2. PT. Jorong Barutama Greston (ดำเนินธุรกิจผลิตและจำหน่าย - เหมือง Jorong)

  3. PT. Trubaindo Coal Mining (ดำเนินธุรกิจผลิตและจำหน่าย - เหมือง Trubaindo)

  4. PT. Kitadin (ดำเนินธุรกิจผลิตและจำหน่าย - เหมือง Kitadin)

  5. PT. Indominco Mandiri (ดำเนินธุรกิจผลิตและจำหน่าย - เหมือง Indominco)

  6. PT. Bharinto Ekatama (ดำเนินธุรกิจผลิตและจำหน่าย - เหมือง Bharinto)

   สาธารณรัฐประชาชนจีน

  1. Shanxi Gaohe Energy Co.,Ltd.

  2.6 ความเสี่ยงจากการเปลี่ยนแปลงกฎเกณฑ์และนโยบายในประเทศที่บริษัทฯ ลงทุน

  จากการที่บริษัทฯ ดำเนินธุรกิจส่วนใหญ่อยู่ในต่างประเทศ ได้แก่ สาธารณรัฐอินโดนีเซีย
  สาธารณรัฐประชาชนจีน และเครือรัฐออสเตรเลีย
  ทำให้ต้องเผชิญกับความเสี่ยงในการเปลี่ยนแปลงกฎระเบียบและนโยบายภายในของแต่ละประเทศนั้นๆ
  ที่เกิดขึ้นอย่างหลีกเลี่ยงไม่ได้
  ในรอบปีที่ผ่านมามีการเปลี่ยนแปลงในกฎระเบียบและนโยบายภายในประเทศดังกล่าวหลายเรื่อง
  อาทิ

  สาธารณรัฐอินโดนีเซีย

   ภายใต้บทบัญญัติของกฎหมายใหม่ว่าด้วยการทำเหมืองแร่ในสาธารณรัฐอินโดเซีย (The New
  Indonesian Mining Law) ฉบับที่ 4/ 2009 ข้อที่ 28 ซึ่งมีผลบังคับใช้ 29 สิงหาคม 2555
  เป็นผลให้บริษัทฯ มีภาระผูกพันในการดำเนินการสกัดถ่านหินและแร่ธาตุ
  การจัดหาอุปกรณ์การทำเหมืองแร่ด้วยตัวเอง และจัดเตรียมบุคคลากรที่มีความเชี่ยวชาญ
  เพื่อให้สามารถดำเนินการผลิตถ่านหินได้ตามแผนบริษัทฯ จัดเตรียมทางเลือกต่างๆ
  ในการทำเหมือง เช่น การจัดประชุมอย่างต่อเนื่องเพื่อวางแผนอย่างเป็นขั้นตอน
  การจัดหาอุปกรณ์ที่เกี่ยวข้องโดยการเช่า การจัดเตรียมหลักสูตรฝึกอบรมบุคคลากร เป็นต้น

   

   ปัจจุบันบริษัทฯ
  อยู่ระหว่างการเริ่มบังคับใช้กฎหมายใหม่ว่าด้วยการทำเหมืองแร่ในสาธารณรัฐอินโดเซีย (The
  New Indonesian Mining Law) ฉบับที่ 4/ 2009 ข้อที่ 34
  กำหนดให้ผู้ผลิตถ่านหินในประเทศต้องดำเนินการจำหน่ายถ่านหินในประเทศในสัดส่วนตามแผนการผลิตรวม
  เพื่อตอบสนองความต้องการใช้ภายในประเทศให้เพียงพอ (Domestic Market Obligation)
  บริษัทฯ
  ได้ดำเนินการตามแผนเพิ่มสัดส่วนการขายถ่านหินในประเทศสาธารณรัฐอินโดนีเซียให้มากขึ้น
  รวมทั้งใช้กลไกต่างๆ ตามที่รัฐบาลอนุญาต
  เพื่อเพิ่มปริมาณการขายถ่านหินในประเทศได้ในราคาที่เหมาะสม

   การมีผลบังคับใช้ของกฎหมาย Price Regulation
  ว่าด้วยการกำหนดราคาจำหน่ายถ่านหินขั้นต่ำสำหรับส่งออกไปต่างประเทศ
  เพื่อจำกัดไม่ให้ผู้ส่งออกถ่านหินขายในราคาที่ต่ำเกินไป ทำให้รัฐบาลเก็บภาษี (Royalty fee)
  ได้น้อยลง

   รัฐบาลอินโดนีเซียมีการทำข้อตกลงร่วมกับรัฐบาลประเทศอื่นๆ
  ซึ่งมีสาระสำคัญที่ส่งผลกระทบต่อการออกใบอนุญาตป่าไม้ให้แก่บริษัทฯ เพื่อดำเนินการผลิตถ่านหิน
  บริษัทฯ จึงจัดทำแผนบรรเทาความเสี่ยงนี้ โดยการเตรียมวางแผนขอใบอนุญาตที่สำคัญไว้ล่วงหน้า
  เพื่อให้ได้รับใบอนุญาตทันตามแผนการผลิตที่วางไว้ ทั้งในระยะสั้นและระยะยาว

  สาธารณรัฐประชาชนจีน

   การมีผลบังคับใช้ของกองทุนเงินสำรองเพื่อการเปลี่ยนแปลงราคาถ่านหิน (Coal price
  adjusting fund) เริ่มตั้งแต่เดือนตุลาคม 2554 ในมณฑลเหอหนาน
  ซึ่งรัฐบาลกลางมณฑลเหอหนานรับผิดชอบในการดำเนินการจัดเก็บกับผู้ประกอบการค้าธุรกิจถ่านหินตามสัดส่วนที่กำหนด
  เพื่อใช้ควบคุมอุปสงค์และอุปทานของตลาดถ่านหิน และรักษาเสถียรภาพของราคาถ่านหินท้องถิ่น
  รวมทั้งส่งเสริมการพัฒนาอุตสาหกรรมอื่นๆ ที่เกี่ยวข้องด้วย

   การควบคุมด้านความปลอดภัยของเหมืองถ่านหินและการส่งเสริมทางด้านสิ่งแวดล้อม
  มาตรการที่ทำอย่างต่อเนื่อง คือ การปิดเหมืองถ่านหินทั้งขนาดกลางและเล็กที่ไม่มีประสิทธิภาพ
  มีกำลังการผลิตต่ำกว่า 30,000 ตันต่อปี และไม่มีความปลอดภัยเพียงพอ
  อีกทั้งกำหนดให้เหมืองที่ดำเนินการผลิตอยู่ในปัจจุบันที่ตั้งอยู่ในมณฑลซานซีและมณฑลเหอหนาน
  ต้องมีกำลังการผลิตไม่ต่ำกว่า 90,000 ตันต่อปี
  นอกจากนี้มีการออกกฎเกณฑ์ด้านความปลอดภัยใหม่ เช่น
  กำหนดให้มีเจ้าหน้าที่ระดับสูงของเหมืองลงไปปฏิบัติหน้าที่และควบคุมการทำงานในเหมืองใต้ดินพร้อมพนักงานตลอดระยะเวลาการผลิต
  เพื่อควบคุมการเกิดอุบัติเหตุ และลดอัตราการเสียชีวิต
  รวมทั้งมีการปรับเพิ่มอัตราการสำรองเงินกองทุนเพื่อความปลอดภัยของเหมือง
  และการเก็บภาษีทางด้านสิ่งแวดล้อม

   การใช้ทรัพยากรธรรมชาติให้เกิดประโยชน์สูงสุด
  รัฐบาลได้กำหนดให้เหมืองถ่านหินแหล่งใหม่ต้องมีกำลังการผลิตไม่ต่ำกว่า 300,000 ตันต่อปี
  โดยเฉพาะเหมืองแหล่งใหม่ในมณฑลซานซี มณฑลส่านซี และมณฑลอินเนอร์มองโกเลีย
  ต้องมีกำลังการผลิตไม่ต่ำกว่า 1,200,000 ตันต่อปี
  และส่งเสริมให้เหมืองถ่านหินขนาดใหญ่ควบรวมเหมืองถ่านหินขนาดเล็ก
  อีกทั้งได้ปรับเพิ่มค่าธรรมเนียมการใช้ทรัพยากรในมณฑลที่เป็นกลยุทธ์ในการผลิตถ่านหิน
  ร่วมกับการปรับเพิ่มอัตราเงินกองทุนเพื่อการพัฒนาอุตสาหกรรมถ่านหินอย่างยั่งยืน

  เครือรัฐออสเตรเลีย

  รัฐบาลออสเตรเลีย มีการประกาศบังคับใช้กฎหมาย Mineral Resource Rent Tax (MRRT)
  เริ่มตั้งแต่เดือนกรกฎาคม 2555 แนวทางการบังคับใช้ของกฎหมายดังกล่าวนั้น
  อยู่ในระหว่างกระบวนการร่างรายละเอียดการบังคับใช้
  และรับฟังความเห็นจากผู้มีส่วนได้เสียกลุ่มต่างๆ ตลอดปี 2554
  และมีกำหนดการโดยประมาณที่จะนำเสนอต่อรัฐสภาและวุฒิสภาในช่วงประมาณต้นปี 2555
  ดังนั้นบริษัทฯ ได้จัดทำแผนบรรเทาความเสี่ยงนี้
  โดยการว่าจ้างบริษัทที่ปรึกษาทางการเงินที่มีความเชี่ยวชาญในการให้คำปรึกษาเรื่องภาษี
  มีการประเมินผลกระทบที่เป็นไปได้ และเตรียมแผนบรรเทาความเสี่ยงไว้แล้ว

  ในกรณีผลบังคับใช้ของกฎหมายการจัดเก็บภาษีในการปลดปล่อยก๊าซคาร์บอน (Carbon Tax)
  ตามแผนนโยบาย Clean Energy Future (CEF) Legislative Package
  เริ่มตั้งแต่เดือนกรกฎาคม 2555 เพื่อใช้เป็นเครื่องมือในการควบคุมปริมาณก๊าซเรือนกระจก
  โดยเฉพาะคาร์บอนไดออกไซด์ในภาคอุตสาหกรรม และสนับสนุนการลงทุนในพลังงานสะอาดนั้น
  บริษัทฯ ได้ประเมินผลกระทบและจัดเตรียมแผนบรรเทาความเสี่ยงนี้
  โดยทำการศึกษาโครงสร้างการจัดเก็บภาษีคาร์บอนตามแผน และการใช้ประโยชน์จาก
  Assistant Package ที่รัฐบาลจะมีให้ในช่วง 6 ปีแรก
  รวมทั้งมีการศึกษาทางเลือกการใช้เทคโนโลยีในการเผาผลาญก๊าซเรือนกระจกก่อนปล่อยออกมา
  และปรับแนวทางการทำงานเพื่อนำมาปฏิบัติให้สอดคล้องกับนโยบายภาษีดังกล่าวอย่างเคร่งครัด
  และไม่เกิดผลกระทบในทางลบมากจนเกินไป

  จากความเสี่ยงข้างต้น บริษัทฯ ให้ความสำคัญและมุ่งมั่นที่จะพัฒนากระบวนการ
  รวมทั้งเครื่องมือต่างๆ ในการบริหารความเสี่ยง
  เพื่อให้สามารถบริหารจัดการกับปัญหาที่เกิดขึ้นแล้วและความเสี่ยงที่อาจเกิดขึ้น
  โดยมีการกำหนดให้ผู้ที่รับผิดชอบในแต่ละประเทศ
  ติดตามการเปลี่ยนแปลงด้านกฎระเบียบและนโยบายภายในของแต่ละประเทศอย่างใกล้ชิดทั้งระดับรัฐบาลกลางและท้องถิ่น
  รวมถึงได้ว่าจ้างบริษัทที่ปรึกษาด้านกฎหมายท้องถิ่นเพื่อช่วยเหลือในการตีความและแนวทางปฏิบัติเพื่อให้การดำเนินการเป็นไปอย่างถูกต้อง

  2.7 ความเสี่ยงด้านสิ่งแวดล้อมและความปลอดภัยในการผลิตถ่านหิน

  ก) ความเสี่ยงด้านสิ่งแวดล้อม

  บริษัทฯ ได้ตระหนักถึงความสำคัญในการร่วมกันปกป้องรักษาและฟื้นฟูธรรมชาติและสิ่งแวดล้อม
  จึงได้กำหนดนโยบายการพัฒนาที่ยั่งยืน โดยคณะกรรมการบริหารการพัฒนาที่ยั่งยืน
  (Sustainable Development Committee)
  ได้กำกับและตรวจสอบผลการดำเนินงานด้านสิ่งแวดล้อม และมอบหมายให้หน่วยงานคุณภาพ
  ความปลอดภัย และสิ่งแวดล้อม เป็นผู้ประสานงานและให้ความช่วยเหลือแก่หน่วยงานย่อยต่างๆ
  ทั้งนี้บริษัทฯ ได้ปฏิบัติตามมาตรฐานด้านสิ่งแวดล้อม (Environmental Compliance)
  ให้เป็นไปตามที่กฎหมายกำหนด และมุ่งเน้นการใช้ทรัพยากรอย่างคุ้มค่า (Effective
  Resource Utilization)
  เพื่อเป็นการสงวนทรัพยากรธรรมชาติและควบคุมผลกระทบทางอ้อมด้านสิ่งแวดล้อมจากการใช้ทรัพยากร
  เช่น การเปลี่ยนแปลงสภาพภูมิอากาศโลก (Climate Change)
  และความหลากหลายทางชีวภาพ (Biodiversity) เป็นต้น

  • การปฏิบัติตามมาตรฐานด้านสิ่งแวดล้อม (Environmental Compliance)

  มาตรฐานด้านสิ่งแวดล้อมเป็นข้อกำหนดที่บริษัทฯ ต้องปฏิบัติตาม ประกอบด้วย
  มาตรฐานคุณภาพสิ่งแวดล้อมตามกฎหมาย และมาตรการลดผลกระทบสิ่งแวดล้อม
  เป็นเงื่อนไขที่กำหนดในรายงานวิเคราะห์ผลกระทบด้านสิ่งแวดล้อม โดยในปี 2554 บริษัทฯ
  มีผลการดำเนินงานตามมาตรฐานด้านสิ่งแวดล้อมในเกณฑ์ดีและมีพัฒนาการอย่างต่อเนื่อง บริษัทฯ
  มุ่งเน้นการจัดการปัจจัยความเสี่ยงที่สำคัญซึ่งประกอบด้วย

   คุณภาพของน้ำที่ปล่อยจากพื้นที่เหมืองสู่แหล่งน้ำสาธารณะ โดยมีดัชนีคุณภาพหลัก คือ
  สภาพความเป็นกรดด่าง และความขุ่นข้นของตะกอนดิน สำหรับสภาพความเป็นกรดด่าง บริษัทฯ
  จัดทำมาตรการป้องกันและแก้ไขการเกิดน้ำที่เป็นกรดจากการทำเหมือง
  ซึ่งเน้นการจัดการตั้งแต่ขั้นตอนการสำรวจ การวางแผนผลิต
  การจัดการพื้นที่ไปจนถึงการฟื้นฟูสภาพของพื้นที่ภายหลังเสร็จสิ้นกิจกรรมการผลิต
  รวมทั้งการสร้างระบบประกันคุณภาพ (Quality Assurance Review: QAR)
  ของการจัดการสภาพน้ำที่เป็นกรดจากการทำเหมือง (Acid Mine Drainage Management)
  และของกระบวนการฟื้นฟูสภาพเหมืองภายหลังเสร็จสิ้นกิจกรรมการผลิต (Mine Site
  Rehabilitation)

  สำหรับการจัดการเรื่องความขุ่นข้นของตะกอนดิน บริษัทฯ ได้มีการปลูกพืชคลุมดิน
  เพื่อลดการชะล้างพังทลายของดิน
  การจัดทำบ่อดักตะกอนและการบำรุงรักษาให้มีประสิทธิภาพในการตกตะกอนดินที่เป็นผลจากการชะล้างพังทลายของดิน
  นอกจากนี้บริษัทฯ ยึดถือแนวทางการป้องกัน
  โดยทำการถมดินกลับในบ่อเหมืองให้มากที่สุดเท่าที่จะเป็นได้
  และหากจำเป็นต้องทำการทิ้งดินภายนอกบ่อเหมือง บริษัทฯ
  ได้กำหนดให้ดำเนินการฟื้นฟูสภาพกองดินโดยการปลูกป่าโดยเร็วในพื้นที่เมื่อเสร็จสิ้นกิจกรรมการถมและปรับหน้าดินแล้ว

   ฝุ่นละอองที่เกิดจากกิจกรรมต่างๆ อาทิ การขุดขนดินและถ่านหิน
  การปรับปรุงคุณภาพของถ่านหิน และขนส่งถ่านหิน บริษัทฯ
  กำหนดมาตรการที่หลากหลายโดยมุ่งเน้นการจัดการอย่างเหมาะสมสำหรับแต่ละพื้นที่ปฏิบัติการ
  เช่น การปลูกต้นไม้สร้างแนวกันลม สำหรับพื้นที่ที่มีกิจกรรมที่อาจมีความเสี่ยงในการก่อกำเนิดฝุ่น
  การจำกัดความเร็วของรถที่วิ่งในพื้นที่เหมืองเพื่อลดปริมาณฝุ่นละอองและความปลอดภัยในการทำงาน
  การหมั่นพรมน้ำบนถนนที่มีพื้นผิวเป็นดิน เป็นต้น
  นอกจากนี้มีการตรวจวัดปริมาณฝุ่นทั้งในบริเวณพื้นที่เหมือง
  และบริเวณชุมชนข้างเคียงอย่างสม่ำเสมอเพื่อให้แน่ใจว่าสามารถความคุมฝุ่นละอองที่เกิดจากการทำเหมืองได้อย่างมีประสิทธิภาพ

  • การใช้ทรัพยากร (Resource Utilization)

  การใช้ทรัพยากรอย่างไม่มีประสิทธิภาพนั้นเป็นการเพิ่มต้นทุนการผลิต
  ทำให้เกิดความขัดแย้งจากการแก่งแย่งทรัพยากรที่มีจำกัด บริษัทฯ
  จึงมุ่งเน้นการบริหารจัดการการใช้ทรัพยากรใน 2 ประเด็นหลัก ได้แก่

   การใช้ประโยชน์จากที่ดิน บริษัทฯ
  ได้ตระหนักถึงความสำคัญของการบริหารจัดการและใช้ประโยชน์จากพื้นที่ดังกล่าวด้วยการวางแผนการทำเหมืองอย่างรอบคอบ
  เพื่อให้เกิดผลกระทบต่อสภาพทางภูมิศาสตร์และระบบนิเวศน์น้อยที่สุด
  ตามแผนแม่บทด้านการจัดการสิ่งแวดล้อมและแผนการฟื้นฟูสภาพเหมือง

  ในปี 2554 บริษัทฯ มีพื้นที่ครอบครองทั้งสิ้นราว 134,877 เฮกตาร์ เพิ่มขึ้นจากปี 2553
  ราวสองเท่า อันเนื่องมาจากการเข้าลงทุนในบริษัทเซ็นเทนเนียลโคลในประเทศออสเตรเลีย
  ซึ่งส่วนใหญ่เป็นการทำเหมืองใต้ดิน จึงไม่จำเป็นต้องมีการเปิดพื้นที่ ดังนั้นในปี 2554
  จึงมีพื้นที่ที่ถูกใช้ประโยชน์จริงเพื่อการทำเหมืองมีจำนวนเพียงราว 14,155 เฮกตาร์
  หรือคิดเป็นร้อยละ 10 ของพื้นที่ทั้งหมด ซึ่งลดลงจากเดิมปี 2553 ซึ่งคิดเป็นร้อยละ 19
  ขณะเดียวกันมีพื้นที่ที่บริษัทฯ ได้ทำการฟื้นฟูพื้นที่แล้วทั้งสิ้นราว 6,569 เฮกตาร์ หรือร้อยละ 46
  ของพื้นที่ใช้ประโยชน์ (ข้อมูล ณ สิ้นเดือนตุลาคม 2554) นอกจากนี้พื้นที่ในส่วนที่เหลือ บริษัทฯ
  ได้สงวนไว้ให้คงสภาพป่าดั้งเดิม เป็นการช่วยปกป้องทรัพยากรป่าไม้
  และความหลากหลายทางชีวภาพอีกทางหนึ่งด้วย

  เพื่อให้มั่นใจว่า บริษัทฯ มีการจัดการเรื่องความหลากหลายทางชีวภาพอย่างเหมาะสมนั้น
  ในประเทศออสเตรเลียเหมืองอวาบาได้มีการจัดทำแผนแม่บทเพื่อจัดการเรื่องความหลากหลายทางชีวภาพเสร็จสิ้นในเดือนตุลาคม
  2554 ส่วนในประเทศอินโดนีเซีย บริษัทฯ
  ได้ริเริ่มให้มีการสำรวจและศึกษาความหลากหลายทางชีวภาพในเชิงลึก
  ก่อนเริ่มการทำเหมืองในบริเวณเหมืองบารินโตเป็นแห่งแรก
  ซึ่งสามารถนำมาใช้ในการวางแผนการฟื้นฟูพื้นที่และโครงการพัฒนาชุมชนได้อย่างมีประสิทธิผล
  และสามารถขยายขอบเขตการศึกษาไปยังเหมืองอื่นๆ ต่อไป

   การใช้พลังงาน บริษัทฯ
  มีความตระหนักในความสำคัญของการมีส่วนร่วมในการช่วยกันยับยั้งปัญหาการปล่อยก๊าซเรือนกระจกสู่ชั้นบรรยากาศ
  จึงได้กำหนดไว้ในนโยบายเพื่อความยั่งยืน
  ในเรื่องที่จะจัดทำฐานข้อมูลและรายงานปริมาณการปล่อยก๊าซเรือนกระจกต่อสาธารณะ
  ในขณะเดียวกันบริษัทฯ ได้ดำเนินโครงการอนุรักษ์พลังงานสำหรับเหมืองทุกแห่ง รวมทั้งสำนักงาน
  นอกจากนี้บริษัทฯ
  ได้ศึกษาการใช้พลังงานทดแทนที่มีอยู่ในพื้นที่เพื่อใช้เป็นเชื้อเพลิงทดแทนในการขนส่งถ่านหิน

  ข) ความเสี่ยงด้านอาชีวอนามัยและความปลอดภัยในการทำงาน

  ด้วยลักษณะของการทำเหมืองที่เกี่ยวข้องกับกิจกรรมที่ใช้เครื่องจักรและยานพาหนะจำนวนมาก
  ความเสี่ยงต่ออุบัติภัยอันเกิดจากการทำงานย่อมมีมากเช่นกัน ในปี 2554 บริษัทฯ
  ได้ดำเนินตามนโยบายส่งเสริมและรณรงค์การสร้างวัฒนธรรมองค์กรเพื่อความปลอดภัยกับพนักงาน
  และผู้รับเหมาทุกประเภท ภายใต้นโยบาย “3 ZEROs” อันประกอบด้วย
  การปฏิบัติตามกฎระเบียบความปลอดภัยอย่างเคร่งครัดโดยไม่มีข้อยกเว้น
  เพื่อไม่ให้เกิดอุบัติการณ์ซ้ำซ้อน และการตั้งเป้าหมายไม่เกิดอุบัติเหตุขึ้นภายในการปฏิบัติงาน
  โดยได้จัดสัมมนาระดมความคิดเห็นจากผู้บริหารระดับสูง ทั่วทุกภูมิภาคของบริษัทฯ (Health,
  Safety, Environment and Community – HSEC Summit) เพื่อกำหนดทิศทาง
  และแนวทางในการดำเนินความปลอดภัยตามนโยบายดังกล่าว ให้เกิดขึ้นกับพนักงานในทุกระดับชั้น
  ในทุกพื้นที่การทำงาน

  บริษัทฯ ได้ดำเนินการบริหารจัดการให้เกิดความต่อเนื่องทางธุรกิจ (Business Continuity
  Management) อย่างสม่ำเสมอ ทั้งที่เหมือง โรงไฟฟ้า และสำนักงานใหญ่ประจำประเทศต่างๆ
  เพื่อรองรับและลดผลกระทบจากเหตุการณ์ฉุกเฉิน หรือเหตุการณ์วิกฤตที่อาจจะเกิดขึ้นกับบริษัทฯ
  ได้ เช่น อัคคีภัย อุทกภัย แผ่นดินไหว โรคระบาด และเหตุประท้วง หรือจลาจล เป็นต้น

  2.8 ความเสี่ยงจากผลกระทบด้านสังคมและชุมชน

  ผลกระทบที่เกิดขึ้นต่อชุมชนไม่ว่าจะเป็นด้านสิ่งแวดล้อม ความปลอดภัย
  และผลกระทบทางด้านเศรษฐกิจและสังคม
  บริษัทฯได้ตระหนักและให้ความสำคัญโดยกำหนดแผนงานการบริหารจัดการความเสี่ยงดังกล่าว
  ดังนี้

  1. จัดทำมาตรฐานการปฏิบัติงาน
  ที่ครอบคลุมด้านการลดความเสี่ยงจากผลกระทบด้านสังคมและชุมชน
  เพื่อผู้ปฏิบัติงานด้านพัฒนาชุมชนของบริษัทฯ
  ได้มีแนวทางที่ชัดเจนและสามารถปฏิบัติได้ในมาตรฐานเดียวกันทุกพื้นที่ทำงาน

  2. จัดตั้งคณะกรรมการที่ปรึกษาการพัฒนาชุมชน (Community Consultative Committee:
  CCC) ซึ่งประกอบด้วยตัวแทนจากรัฐบาลท้องถิ่น ชุมชน และบริษัทฯ
  เพื่อร่วมกันกำหนดทิศทางการพัฒนาชุมชนในแต่ละพื้นที่ให้เหมาะสม ตรงกับความต้องการของชุมชน
  สอดคล้องกับแผนการพัฒนาของภาครัฐ เพื่อให้เกิดการยอมรับจากทุกภาคส่วนที่เกี่ยวข้อง

  3. ดำเนินโครงการพัฒนาชุมชนที่มุ่งตอบสนองความต้องการและแก้ไขปัญหาของชุมชนแต่ละแห่ง
  โดยเน้นกระบวนการมีส่วนร่วมของประชาชน เพื่อจะนำไปสู่การพัฒนาที่ยั่งยืนในระยะยาว
  มีการจัดทำ Social Mapping
  เพื่อมีฐานข้อมูลของชุมชนแต่ละแห่งโดยละเอียดสำหรับการวางแผนงาน มีระบบสารสนเทศ
  (CDMIS) ใช้ในติดตามการพัฒนาชุมชนในด้านต่างๆ ได้เต็มประสิทธิภาพ

  4. ดำเนินงานโดยคำนึงถึงความพึงพอใจของชุมชนและผู้เกี่ยวข้อง ทั้งยังมีการจัดทำ
  Perception Survey เป็นระยะเพื่อสำรวจทัศนคติและความพึงพอใจที่มีต่อโครงการและบริษัทฯ

  5. จัดให้มีพนักงานพัฒนาชุมชน (Community Development Officer)
  ของแต่ละพื้นที่อย่างเพียงพอ เพื่อเป็นกลไกหลักในการสื่อสารระหว่างชุมชนและเหมือง
  และร่วมกันทำงานกับชุมชนเพื่อพัฒนาคุณภาพชีวิตของกลุ่มเป้าหมายให้เป็นไปตามแผน

  2.9 ความเสี่ยงด้านสิ่งแวดล้อมและความปลอดภัยในการผลิตไฟฟ้า

  (ก) ความเสี่ยงด้านสิ่งแวดล้อม

  ประเด็นหลักทางด้านสิ่งแวดล้อมของโรงไฟฟ้า คือ คุณภาพอากาศ
  ที่เป็นผลจากการปลดปล่อยก๊าซเผาไหม้จากเครื่องกำเนิดไอน้ำ บริษัทฯ
  ได้มุ่งเน้นการควบคุมและลดผลกระทบที่เกิดขึ้นใน 2 ทางประกอบด้วย

  (1) การป้องกัน โดยเลือกใช้เชื้อเพลิงที่เหมาะสม เช่น
  ถ่านหินคุณภาพสูงที่มีส่วนประกอบที่เป็นกำมะถันต่ำ เป็นต้น และ

  (2) การบำบัดหรือกำจัด โดยติดตั้งระบบดักฝุ่นละอองแบบไฟฟ้าสถิตย์ (Electrostatic
  Precipitator) และระบบดักจับก๊าซซัลเฟอร์ไดออกไซด์ (Flue Gas Desulphurization)
  ให้เป็นมาตรฐานปฏิบัติในโรงไฟฟ้าที่บริษัทฯ ได้เข้าลงทุนทั้งในประเทศไทย
  สาธารณรัฐประชาชนจีน
  และโครงการหงสาลิกไนต์ในประเทศสาธารณรัฐประชาธิปไตยประชาชนลาว นอกจากนี้
  โรงไฟฟ้าบีแอลซีพียังได้ติดตั้งระบบการตรวจวัดคุณภาพอากาศจากแหล่งกำเนิดอย่างต่อเนื่อง
  (Continuous Emission Monitoring System: CEMS)
  พร้อมกันกับติดตั้งระบบการตรวจวัดคุณภาพอากาศในบรรยากาศแบบเรียลไทม์ (Real-time
  Monitoring System) จำนวน 4 สถานีรอบโรงไฟฟ้า
  รวมถึงได้จัดทำระบบการจัดการสิ่งแวดล้อม และได้รับการรับรองมาตรฐาน ISO 14001 ในปี
  2551 ทั้งในประเทศไทย และสาธารณรัฐประชาชนจีน

  (ข) ความเสี่ยงด้านอาชีวอนามัยและความปลอดภัย

  ด้วยลักษณะของการทำงานที่เกี่ยวข้องกับความร้อนและความดัน
  โรงไฟฟ้าทุกแห่งมีมาตรฐานด้านความปลอดภัยที่เข้มงวด
  โดยโรงไฟฟ้าบีแอลซีพีได้จัดทำระบบการจัดการอาชีวอนามัยและความปลอดภัย
  จนกระทั่งได้รับการรับรองมาตรฐาน OHSAS 18001 ตั้งแต่ปี 2550
  พร้อมทั้งมีการซ้อมแผนฉุกเฉินฯ เป็นประจำทุกปี
  อีกทั้งบริษัทยังมีแผนการเตรียมการเพื่อให้ได้รับการรับรองมาตรฐาน OHSAS 18001
  สำหรับโรงไฟฟ้าในสาธารณรัฐประชาชนจีน